Gedenkdiens vir Germanwings-slagoffers in Köln – praag.co.za — 20 jaar jonk!
Daar word sowat 1 500 mense by die diens verwag, insluitende families van die slagoffers, sowel as die Duitse Kanselier, Angela Merkel.
Die Ministers van Vervoer van Frankryk en Spanje, sowel as Lufthansa-hoof, Carsten Spohr, sal ook na verwagting die diens bywoon.
Medevlieënier Andreas Lubitz het na bewering die Germanwings Airbus op 24 Maart doelbewus laat verongeluk en die dood van 150 mense veroorsaak omdat hy glo "depressief" was.
Die deur van die kajuit het gesluit nadat die vlieënier 'n draai gaan loop het en nie kon terugkeer nie.
Inhoud van die tweede swart vlugopnemer wat meer lig op die saak sou kon werp, het glo "weggeraak" volgens 'n verklaring deur die Franse president Francois Hollande.
'n Kers vir elk van die slagoffers sal aangesteek word en vlae regoor Duitsland sal halfmas hang.
Vriende van Lubitz, veral mense van sy tuisdorp Montabaur wat hom persoonlik geken het, sê intussen hy word doelbewus as 'n moordenaar voorgehou, maar dit is 'n valse voorstelling.
Groot bevolkingstudies dui daarop dat Lubitz se geestelike ongesteldheid nie die waarskynlikheid van geweld teen ander verhoog nie," sê die psigiater Michael Peterson, 'n assistent-professor in die departement van psigiatrie aan die Universiteit van Wisconsin se Skool vir Geneeskunde en Openbare Gesondheid in Madison, VSA.
Dit verhoog eerder die waarskynlikheid dat die pasiënt homself sal kwaad aandoen.
Lubitz se ondersteuners het 'n Facebook-bladsy geskep met die titel (in Duits): "Andreas Lubitz A320, ons is teen die heksejag" om hul teorieë te deel oor die oorsake van die ramp in die Franse Alpe.
Verskeie kommentare op die bladsy het gesê ondersoekbeamptes se stellings dat Lubitz, 27, doelbewus die vliegtuig verongeluk het, is deel van 'n sameswering deur Lufthansa om sekere meganiese probleme weg te steek.
Sommige van die Facebook-bladsy se honderde volgelinge het voorgestel dat daar ook deur Lufthansa met die eerste vlugopnemer gepeuter is.
Kommentators het voorts daarop gewys dat 'n tweede vlugopnemer gevind is maar sonder inhoud, 'n duidelike bewys van 'n toesmeerdery.
Skrywer praagGepubliseer op 17 April 2015 17 April 2015 Kategorieë Internasionale nuus, NuusSleutelwoord Alpe, Andreas Lubitz, Duitsland, Frankryk, gedenkdiens, Germanwings, Lufthansa, sameswering
Vorige Vorige artikel: SAL ontken dat hulle aan China verkoop word
Volgende Volgende artikel: Leon Lemmer: 'n Winter van misnoeë: 'n kouer wind teen Afrikaans en Afrikaners